C 157/6
BG
Официален вестник на Европейския съюз
3.5.2023 г.
СТАНОВИЩА
КОМИТЕТ НА РЕГИОНИТЕ 153- ТА ПЛЕНАРНА СЕСИЯ НА КР, 8.2.2023 Г. – 9.2.2023 Г.
Становище на Европейския комитет на регионите относно „Напредък в изпълнението на ЦУР“ (2023/C 157/02)
Докладчик:
Ricardo RIO (PT/ЕНП), кмет на Брага
ЕВРОПЕЙСКИЯТ КОМИТЕТ НА РЕГИОНИТЕ (КР),
1. подчертава ангажираността на регионите и градовете с целите за устойчиво развитие (ЦУР) — универсална концепция за постигане на по-справедлив, по-честен, приобщаващ, устойчив и стабилен свят — и тяхното значение за устойчивото европейско възстановяване и дългосрочния устойчив растеж; 2. изтъква активната си роля на европейско равнище във връзка с ЦУР.
Приемането на становището на КР относно „Изпълнение на целите за устойчиво развитие до 2030 г.“ миналата година беше важна стъпка, съгласувана със заключенията на Съвета, приети през юни 2021 г., която трябва да бъде последвана от по-нататъшни действия; 3. подчертава, че Програмата до 2030 г. е почти в средата на фазата си на изпълнение, и изтъква, че е убеден в ползата от ЦУР, по-специално за насърчаване на съгласуваността на политиките и приобщаването на всички равнища на управление; 4. изразява съжаление, че пандемията, войната в Украйна, нарастващата инфлация, енергийната криза в Европа и други скорошни тенденции допринесоха за забавянето на напредъка в изпълнението на ЦУР; подчертава своята загриженост относно забавянето на темпа на действията в областта на климата и нарастващия риск от бедност, особено сред уязвимите групи, хората с мигрантски произход и бежанците; отново заявява обаче, че подкрепя запазването на акцента върху ЦУР на европейско, национално, регионално и местно равнище, съгласно съответните им равнища на компетентност; 5. счита, че всички усилия и инициативи за решаване на кризите могат да бъдат разглеждани като възможност да се допринесе за изпълнението на ЦУР и да се даде нов тласък на процеса; 6. потвърждава, че ЦУР потенциално са единственият цялостен план за бъдещето, който би могъл да действа като противотежест на умножаването на рамките на всички равнища — Парижкото споразумение, националните планове за възстановяване и устойчивост (НПВУ) по линия на Механизма за възстановяване и устойчивост (МВУ), Конвенцията за биологичното разнообразие, Европейският зелен пакт, Новата програма за градовете и др.; подчертава освен това цялостния и универсален характер на ЦУР, включващ науката, икономиката, политиката, гражданското общество и всички граждани на всички равнища на управление; 7. призовава за по-силен ангажимент на ЕС и за цялостна стратегия за изпълнение на ЦУР; привлича вниманието върху ролята и ресурсите на местните и регионалните власти (МРВ) и върху факта, че за съжаление ЦУР и териториалното измерение не са упоменати в НПВУ; 8. изтъква, че все повече градове и региони в Европа използват ЦУР в подкрепа на цялостната си стратегия за растеж/възстановяване, и че това териториално измерение трябва да бъде включено в приноса на ЕС към срещата на високо равнище на ООН за ЦУР през септември 2023 г.; счита, че новите стратегии за изпълнение на ЦУР следва да се основават на подход „от долу нагоре“, тъй като местните и регионалните равнища могат да използват по-приобщаващ подход и по отношение на участието на различните заинтересовани страни по места;